หุ้นสหรัฐปิดลบแรง
ตลาดหุ้นสหรัฐปิดในแดนลบ หลังกังวลเศรษฐกิจยุโรป ขณะที่ราคาน้ำมันลดลงแรงเช่นกัน
29 ก.ย. 2554

ตลาดหุ้นสหรัฐปิดในแดนลบ หลังกังวลเศรษฐกิจยุโรป ขณะที่ราคาน้ำมันลดลงแรงเช่นกัน 
ตลาดหุ้นสหรัฐฯวานนี้(28 ก.ย.) ปิดลบอย่างแรง เนื่องด้วยยังมีความกังวลอย่างไม่ลดละว่ายุโรปจะหาวิธีที่ได้ผลจริงๆสำหรับจัดการกับวิกฤตหนี้สินของกรีซได้หรือไม่ หลังจากเมื่อวันอังคาร(27) นักลงทุนมองในแง่ดีว่ารัฐบาลชาติยุโรปจะสามารถจำกัดวงวิกฤตหนี้ไม่ให้ลุกลามช่วยฉุดให้วอลล์สตรีทปิดบวกอย่างคึกคัก       ดัชนีหุ้นดาวโจนส์ ลดลง 178.50 จุด (1.6 เปอร์เซ็นต์) ปิดที่ 11,012.19 จุด แนสแดค ลดลง 55.25 จุด (2.17 เปอร์เซ็นต์) ปิดที่ 2,491.58 จุด เอสแอนด์พี ลดลง 24.12 จุด (2.05 เปอร์เซ็นต์) ปิดที่ 1,151.26 จุด ขณะที่ราคาน้ำมันลดลงอย่างแรงหลังข้อมูลเผยสต๊อกพลังงานสหรัฐฯเพิ่มขึ้นเกินคาด บ่งชี้ถึงอุปสงค์อันอ่อนแอในชาติผู้บริโภครายใหญ่ของโลก       สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนพฤศจิกายน ลดลง 1.90 ดอลลาร์ ปิดที่ 82.55 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 1.54 ดอลลาร์ ปิดที่ 105.60 ดอลลาร์ต่อบาร์เรล